[pic] | EVROPSKA KOMISIJA |

Bruselj, 7.12.2009

COM(2009)670 konč.

Predlog

SKLEP SVETA

o razveljavitvi Sklepa 2009/472/ES z dne 6. aprila 2009 in o nadaljevanju postopka posvetovanj z Islamsko republiko Mavretanijo na podlagi člena 96 Sporazuma o partnerstvu AKP-ES

OBRAZLOŽITVENI MEMORANDUM

Glede na to, da je bil državni udar v Mavretaniji 6. avgusta 2008 še posebno huda in očitna kršitev bistvenih elementov iz člena 9 Sporazuma o partnerstvu AKP-ES, se je Evropska unija odločila, da 15. septembra 2008 začne posvetovanja z Islamsko republiko Mavretanijo na podlagi člena 96 Sporazuma.

Uvodni sestanek posvetovanj je bil v Parizu 20. oktobra 2008. Na tem sestanku in v mesecih, ki so mu sledili, Evropska unija od mavretanske strani ni prejela zadovoljivih predlogov, zato se je odločila zaključiti postopek posvetovanj, ob tem pa se je skupaj z mednarodno skupnostjo zavezala k nadaljnjemu iskanju rešitve krize.

Evropska unija je v Sklepu Sveta z dne 6. aprila 2009[1] o zaključku postopka posvetovanj z Islamsko republiko Mavretanijo na podlagi člena 96 Sporazuma o partnerstvu AKP-ES pripravila časovni načrt, po katerem bi lahko postopoma ponovno vzpostavili sodelovanje (ustrezni ukrepi) na podlagi podpisa in izvajanja sporazumne rešitve za izhod iz krize, ki bi vključevala pregledne, reprezentativne in verodostojne predsedniške volitve.

Sporazumna rešitev za ponovno vzpostavitev ustavnega reda se je uresničila s podpisom sporazuma iz Dakarja 4. junija 2009 med sprtimi mavretanskimi političnimi stranmi. Tako je bila v skladu s sprejetimi ustreznimi ukrepi omogočena prva faza ponovne vzpostavitve sodelovanja. O nadaljevanju te faze so se strani dogovorile po izvedbi večjega dela ukrepov iz sporazuma iz Dakarja in predsedniških volitvah 18. julija 2009. Kot je bilo določeno v zgoraj navedenem sklepu, je od 5. do 7. oktobra 2009 potekala skupna misija spremljanja predsedstva Evropske unije in Komisije, da bi se na podlagi njenih ugotovitev glede položaja v Mavretaniji lahko ocenila možnost ponovne vzpostavitve sodelovanja v celoti in se določilo nadaljevanje ukrepov iz sklepa Sveta.

Ugotovitve misije so enake mnenju mednarodne skupnosti, namreč da je bil v Mavretaniji v celoti ponovno vzpostavljen ustavni red, tako da se lahko v skladu s sklepom z dne 6. aprila 2009 v celoti ponovno vzpostavi sodelovanje s to državo.

Kljub temu je bilo skladno z oceno, ki jo je opravila mednarodna kontaktna skupina za Mavretanijo, ugotovljeno, da se je treba dogovoriti o nadaljevanju ukrepov iz poglavja sporazuma iz Dakarja o vključujočem nacionalnem dialogu po predsedniških volitvah. Opozoriti je treba, da je to poglavje del ukrepov zaupanja, o katerih so se pred sklenitvijo sporazuma iz Dakarja dogovorile udeležene strani. Dialog, ki bo omogočil okrepitev stabilnosti v državi, se še ni začel in morda bo morala mednarodna skupnost spodbuditi njegov začetek. Očitno je, da nekateri temeljni problemi, ki so bili navedeni med vzroki za državni udar z dne 6. avgusta 2008, še niso bili rešeni, zlasti kar zadeva uravnoteženje oblasti, reformo institucij, vlogo oboroženih sil, okrepitev demokracije in dobro upravljanje države.

Mogoče je torej skleniti, da mora vsako nadaljevanje sklepa Sveta z dne 6. aprila temeljiti na vzpostavitvi poglobljenega političnega dialoga med Mavretanijo in EU, da se okrepi stabilnost v državi, spodbudi napredek pri dobrem upravljanju države ter podpre začetek vključujočega nacionalnega dialoga v skladu s poglavjem 4.VII sporazuma iz Dakarja. Tovrstni okrepljeni politični dialog mora biti skladen s členom 8 Sporazuma o partnerstvu AKP-ES.

Glede na navedeno Komisija predlaga Svetu, da razveljavi Sklep Sveta 2009/472/ES z dne 6. aprila 2009 in namesto navedenega sklepa sprejme priloženi sklep na podlagi člena 96 Sporazuma o partnerstvu AKP-ES.

Predlog

SKLEP SVETA

o razveljavitvi Sklepa 2009/472/ES z dne 6. aprila 2009 in o nadaljevanju postopka posvetovanj z Islamsko republiko Mavretanijo na podlagi člena 96 Sporazuma o partnerstvu AKP-ES

SVET EVROPSKE UNIJE JE –

ob upoštevanju Pogodbe o Evropski uniji in Pogodbe o delovanju Evropske unije,

ob upoštevanju Sporazuma o partnerstvu AKP-ES, podpisanega v Cotonouju 23. junija 2000 in revidiranega v Luxembourgu 25. junija 2005 (v nadaljnjem besedilu: Sporazum AKP-ES), ter zlasti člena 96 Sporazuma AKP-ES,

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki jih je treba sprejeti, in postopkih, ki jih je treba upoštevati pri izvajanju Sporazuma AKP-ES[2], in zlasti člena 3 Notranjega sporazuma,

ob upoštevanju predloga Evropske komisije,

ob upoštevanju naslednjega:

(1) Islamska republika Mavretanija je uresničila skupno dogovorjeno rešitev za izhod iz ustavne krize, kakršna je bila določena z ustreznimi ukrepi iz Sklepa 2009/472/ES[3] z dne 6. aprila 2009 o zaključku postopka posvetovanj z Islamsko republiko Mavretanijo na podlagi člena 96 Sporazuma AKP-ES.

(2) Islamska republika Mavretanija je ponovno vzpostavila ustavni red.

(3) Spodbuditi je treba vključujoč nacionalni dialog, da bi se zagotovila stabilnost v državi in se preprečile nove razmere, ki bi kršile bistvene elemente iz člena 9 Sporazuma AKP-ES, ter bi se ponovno vzpostavilo sodelovanje.

(4) Zato je treba razveljaviti Sklep 2009/472/ES in z Islamsko republiko Mavretanijo znova vzpostaviti politični dialog, da bi se spodbudili okrepitev demokracije, preprečevanje protiustavnih zamenjav vlade, reforma institucij in vloge oboroženih sil, dobro politično in gospodarsko upravljanje, okrepitev pravne države in človekovih pravic ter bi se znova uravnotežile institucije in oblasti –

SPREJEL NASLEDNJI SKLEP:

Člen 1

Sklep 2009/472/ES z dne 6. aprila 2009 o zaključku postopka posvetovanj z Islamsko republiko Mavretanijo na podlagi člena 96 Sporazuma o partnerstvu AKP-ES se razveljavi.

Člen 2

Politični dialog z Islamsko republiko Mavretanijo na podlagi člena 8 Sporazuma AKP-ES se oblikuje, kakor je opisano v pismu iz priloge k temu sklepu.

Člen 3

Ta sklep začne veljati na dan sprejetja.

Velja štiriindvajset mesecev od dneva, ko ga sprejme Svet. Sklep se po potrebi pregleduje na podlagi misij spremljanja Evropske unije.

Člen 4

Ta sklep se objavi v Uradnem listu Evropske unije .

V Bruslju, […]

Za Svet

Predsednik

PRILOGA

Osnutek pisma

Spoštovani gospod predsednik,

z zadovoljstvom ugotavljamo, da je Mavretanija z izvedbo večjega dela ukrepov, določenih v sporazumu iz Dakarja, znova vzpostavila ustavni red, katerega vrhunec je bila Vaša potrditev na najvišjem položaju v državi. Zato Vam z veseljem potrjujemo, da je bilo sodelovanje med EU in Islamsko republiko Mavretanijo znova v celoti vzpostavljeno.

Ugotavljamo, da so se različne politične strani podpisnice skladno z določbami poglavja 4-VII okvirnega sporazuma iz Dakarja zavezale k poglobitvi vključujočega nacionalnega dialoga, da bi se utrdili narodna sprava in demokracija. Kot so navedli že člani mednarodne kontaktne skupine na svojem zadnjem srečanju 10. septembra 2009, bi bilo zaželeno, da ta dialog steče. Spodbudna pa je že pripravljenost različnih strani za dialog. Očitno je, da nekateri temeljni problemi, ki so bili navedeni med vzroki za državni udar z dne 6. avgusta 2008, še niso rešeni. Poudariti želimo zlasti naslednje ukrepe s seznama tem dialoga iz sporazuma iz Dakarja: okrepitev demokracije, preprečevanje protiustavnih zamenjav vlade, reformo institucij in vloge oboroženih sil, dobro politično in gospodarsko upravljanje, okrepitev pravne države in človekovih pravic ter ponovno uravnoteženje institucij in oblasti. Varnostne grožnje v Mavretaniji kažejo na to, da bi bilo mogoče razpravljati tudi o boju proti terorizmu in organiziranem kriminalu.

Vse teme, povezane s stabilnostjo Vaše države, vključno z navedenimi, so zelo pomembne za Evropsko unijo. Ker so to področja skupnega interesa in glede na pomen sodelovanja Skupnosti v Mavretaniji na področjih upravljanja države, predlagamo, da se politični dialog med Mavretanijo in Unijo, predviden v členu 8 Sporazuma iz Cotonouja okrepi, da poteka redno in strukturirano. O obliki in okvirnih pravilih za ta dialog se bodo morali skupaj dogovoriti Vaša vlada in vodje diplomatskih misij Unije pri Islamski republiki Mavretaniji.

Eden ciljev tega dialoga bo spodbujanje zgoraj omenjenega vključujočega nacionalnega dialoga. Menimo, da bo mogoče predhodne razmere in težave, ki so otežile začetek tega dialoga, rešiti, če bodo različne mavretanske strani razprave naravnale na prihodnost ter se ne ustavljale pri zahtevah in sporih glede nedavne zgodovine.

Naj zaključim, da bo Unija podprla prizadevanja Mavretanije pri premagovanju socialno-ekonomskih in političnih težav, ki jo pestijo zaradi dolgega trajanja politične krize, povezane z državnim udarom avgusta 2008, zaradi svetovne gospodarske krize ter novih varnostnih in terorističnih groženj.

S spoštovanjem,

V Bruslju,

Za Evropsko komisijo | Za Svet Evropske unije |

[1] Sklep 2009/472/ES, UL L 156, 19.6.2009.

[2] UL L 317, 15.12.2000, str. 376.

[3] UL L 156, 19.6.2009, str. 26–30.